**LIETUVOS RESPUBLIKOS APLINKOS MINISTRAS**

**Į S A K Y M A S**

**DĖL STATYBOS RANGOS SUTARTIES NUOSTATŲ DALINIO PAKEITIMO, PAPILDYMO IR TAIKYMO**

1999 m. spalio 25 d. Nr. 338

Vilnius

Vykdydamas Lietuvos Respublikos Vyriausybės 1999 m. rugsėjo 16 d. nutarimą Nr. 1002 „Dėl Lietuvos Respublikos viešųjų pirkimų įstatymo įgyvendinimo“ (Žin., 1999, Nr. [79-2340](https://www.e-tar.lt/portal/lt/legalAct/TAR.B1E3F0B7EC79)):

1. Iš dalies keičiu ir papildau Statybos ir urbanistikos ministerijos 1997 m. gruodžio 5 d. įsakymą Nr. 266 „Dėl patikslintų Statybos rangos sutarties nuostatų“ (Žin., 1997, Nr. [115-2937](https://www.e-tar.lt/portal/lt/legalAct/TAR.6E84FB25EF16)):

1.1. 2 punktą išdėstau taip:

„2. Šiais nuostatais vadovautis sudarant sutartis dėl statybų, finansuojamų už:

2.1. valstybės biudžeto, savivaldybių biudžetų, Valstybinio socialinio draudimo fondo biudžeto, Privalomojo sveikatos draudimo fondo biudžeto ir kitų valstybinių fondų lėšas, taip pat už valstybės vardu gautą labdarą ar kitą piniginę paramą, kurią suteikęs subjektas nenurodo, kaip ją panaudoti, valstybės vardu gaunamas paskolas, paskolas su valstybės garantija, jei sutartyse dėl šių paskolų naudojimo nėra numatyta kitokių sąlygų;

2.2. Lietuvos banko lėšas;

2.3. valstybės ar savivaldybės kontroliuojamų įmonių, veikiančių vandentvarkos, energetikos, transporto ir telekomunikacijų srityse, bei įmonių, turinčių valstybės ar savivaldybės suteiktą specialiąją ar išimtinę teisę vykdyti veiklą šiose srityse, lėšas“;

1.2. Statybos rangos sutarties nuostatų 2 ir 7 punktuose vietoj žodžių „viešojo pirkimo“ įrašau žodžius „viešųjų pirkimų“;

1.3. Statybos rangos sutarties nuostatų 16 punktą keičiu taip:

1.3.1. po žodžio „atliekami“ įrašau „nustatytąja tvarka parengus ir suderinus projektinę dokumentaciją,“;

1.3.2. po žodžio „finansavimo“ įrašau „įforminto nustatytąja tvarka,“.

2. Papildau įsakymą 4 ir 5 punktais:

„4. Sutarčių sąlygos nustatomos vadovaujantis Statybos rangos sutarties nuostatais, patvirtintais Statybos ir urbanistikos ministerijos 1997 m. gruodžio 5 d. įsakymu Nr. 266 „Dėl patikslintų Statybos rangos sutarties nuostatų“, ir šiuo įsakymu.

5. Laikau netekusiu galios Statybos ir urbanistikos ministerijos 1996 m. gruodžio 12 d. įsakymą Nr. 177 „Dėl statybos rangos konkursų“ (Žin., 1996, Nr. [123-2881](https://www.e-tar.lt/portal/lt/legalAct/TAR.FC64E9D88CCB))“.

3. Laikau netekusiu galios aplinkos ministro 1999 m. rugsėjo 30 d. įsakymą Nr. 307 „Dėl Statybos rangos sutarties nuostatų dalinio pakeitimo, papildymo ir taikymo“ (Žin., 1999, Nr. [83-2483](https://www.e-tar.lt/portal/lt/legalAct/TAR.C1AA66200D2E)).

4. Aplinkos ministerijos informacijos kompiuterinėje sistemoje vadovautis reikšminiais žodžiais: „statyba“, „valdymo sistema“.

APLINKOS MINISTRAS DANIUS LYGIS